**On-line orvos-szülő fórumot szervezett alapítványunk május 19-én Kulcsár Andrea, Kelen Kata, Dezsőfi Antal és Vilmányi Csaba – a szervre váró és szervátültetett gyerekeket kezelő orvosok - közreműködésével. Az egy órás fórumon főképpen az aktuális járványügyi helyzetről és a várható következményekről kérdezhettek a szülők.**

**Ezúton köszönjük mindenkinek a részvételt, a kérdéseket és a válaszokat. Ha valaki lemaradt a fórumról, azok kedvéért közzétesszük a kérdéseket és válaszokat.**

**Azzal váltunk el az orvosoktól, hogy várhatóan 3 hónap múlva megismételjük a fórumot, mert bizonyára addigra változik néhány dolog.**

**Előzetesen beküldött kérdések:**

1. Transzplantált kamasz gyerek már nagyon szeretne kimozdulni itthonról, de még nem merem kiengedni, mivel tömegközlekedés, stb. helyeket én még nagyon veszélyesnek tartok. Mit tegyek?

Válasz: A szülő felelőssége, hogy elengedi-e a gyereket, és hogyan. Most nincs vészhelyzet, de nem lehet megjósolni, hogy lesz-e és mikor második hullám. Eltűnni biztosan nem fog a koronavírus, ahogy más vírusok is jelen vannak, ezért meg kell tanulnunk együtt élni vele. Továbbra is nagyon fontos a higiéniai szabályok betartása és a maszkviselés.

2. Némelyik kamasz gyereknek már van barátnője, a szülő mitévő legyen, engedje a találkozást vagy ne?

Válasz: Ugyanaz, mint az elsőnél.

3. A gyógyszerszint kontrollt és az éves kontrollt a nyár folyamán megtartják, vagy a járványügyi helyzet miatt halasztásra kerülnek az éves kontrollok?

Válasz: Gyógyszerszint kontrollok eddig is voltak az I.sz . Gyermekklinikán, júniustól éves kontrollra is lehet bejelentkezni, arra kell számítani, hogy a bennfekvést megpróbálják minimalizáljni. A szívtranszplantáltaknál elkezdték újra a biopsziát.

4. Tünetmentesen áteshetett-e már transzplantált a víruson? Volt- e olyan szervátültetett aki csináltatott privát úton tesztet, és pozitív lett, de végig tünetmentes volt.

Válasz: Hazánkban nem tudunk ilyenről, külföldi tanulmányban olvastak róla. A teszt csak az immunválaszt mutatja, ami nem egyenlő a védettséggel!

5. Transzplantált embernek csinálnak e korona vírus tesztet a gyógyszerszint ellenőrzés során?

Válasz: Nem, csak ha olyan tüneteket mutat, ami indokolná, illetve bennfekvéskor.

6. Ha lesz védőoltás hogyan kapják meg a transzplantáltak? Első körben önkéntes transzplantáltak jelentkezését várják majd? Hogyan kerülhetőek így el a nem kívánt mellékhatások az immungyenge szervezeten, ha ilyen kevés idő van a tesztelésre?

Válasz: Még sok idő múlva lesz használható védőoltás, és először az egészséges embereket oltják, majd később a rizikós csoportokat. Várhatóan ebből is többféle oltóanyag lesz, mivel pl. a transzplantáltak nem olthatók élő kórokozót tartalmazó oltóanyaggal. Jövő nyár, legkorábban tavasz előtt nem lehet vakcinára számítani!

7. Transzplantált gyerek testvére eddig a fertőzés veszélye miatt nem hagyta el az otthont. Mitévő legyen a szülő, hogy engedje el a testvért, aki tömegközlekedne, és szeretne találkozni a barátaival?

Válasz: Ugyanaz, mint az elsőnél.

8. Ha esetleg a továbbiakban még jobban lazítanak a korlátozásokon, és a gyerekeknek elindulnak az edzések (pl. úszás), a szülő elengedheti tömegközlekedésen?

Válasz: Ugyanaz, mint az elsőnél.

9. Egyszülős családban, ha az anya a családfenntartó, és a munkája emberekkel közeli kontaktban van, hogy oldja meg, hogy a vírusveszélytől megóvja a gyermekét.

Válasz: Maszk, higiénia.

10. Az esetleges nyaralást illetően gondolom, csak Magyarországon belül tervezhet az ember, netán ha bármi baj lenne, mielőbb a kellő segítséget kapja meg a megszokott helyen.

Válasz: Igen, ajánlatos Magyarországon belül nyaralni.

11. Általában a világban, illetve itthon is volt-e  koronavírus pozitív transzplantált? Ha volt, milyen a betegség lefolyása?  Kórházi ápolást igényelt, vagy annyira enyhe lefolyású a korábban említett (lsd. interjú a bergamói kórház orvosával) mechanizmus miatt, hogy otthon kezelhető?

Válasz: A betegség lefolyása nem különbözik a nem transzplantált emberekétől, rizikótényező a tüdőérintettség pl. tüdőtranszplantáltaknál.

12. Ha esetleg volt, aki kórházi kezelése szorult, felkerültek-e lélegeztetőgépre?

Válasz: Igen, volt rá példa.

13. Tudunk e bármivel védekezni a második hullám, illetve az ősszel valószínűleg várható ismételt veszély ellen?

Válasz: Maszk, higiénia. Nem lehet megjósolni, hogy lesz-e ilyen.

14. Ha valaki elkapja a koronavírust és átesik rajta, akkor kialakul a védettsége? Ez hogy alakul egy szív-transzplantált gyermek esetében?

Válasz: Nem tudjuk. Nincs megfelelő bizonyíték sem arra, hogy kialakul, sem arra, hogy nem.

 15. Ha a szivtranszplantált gyermek elkapja a vírust, akinek egyébként jó a szívfunkciója és semmi más komplikációja nincs, mennyire lesz-lehet beteg, ráhúzódhat-e a szívére, más szervre, csak azért, mert gyengített az immunrendszere?

Válasz: Nem tudjuk, nem hallottunk ilyen esetről. Folyamatosan kapcsolatban állunk nemzetközi szinten (online konferenciák) kollégákkal!

16. Kell-e tesztelni a transzplantált gyerekeket, és esetleg ha a biztonságosan letesztelt, bevált védőoltás meglesz, be lehet oltani őket?

Válasz: A legtöbb teszt megbízhatatlan. A megbízható szerológiai teszt is csak az immunválaszt mutatja, ami nem azonos a védettséggel. Ha meg lesz a biztonságos vakcina, be lehet majd oltani.

17. Hallani lehetett vérplazmás oltás kifejlesztéséről (olyan betegektől, akik átestek rajta és felgyógyultak), ez használható lenne transzplantált gyermekek körében?

Válasz: Nem. Más betegségnél használnak plazmát, de az is csak 3 hónapig nyújt védettséget, tehát nincs értelme. Jelenleg a koronavírussal fertőzött súlyos állapotban lévő betegek gyógyítását végzik ezzel a módszerrel.

**A fórumon elhangzott kérdések:**

1. Éves kontrollban lesz-e változás?

Válasz: Rövidebb lesz, és minimalizálják a bentlakást. A vesetranszplantáltak Feszt Tímeával vegyék fel a kapcsolatot, ő szervezi!

2. Táborra és más rendezvényekre vajon mikor lesz lehetőségünk, ha a védőoltás még ennyire messze van?

Válasz: Idén már nem valószínű, hogy célszerű lenne a transzplantáltaknak tömeges rendezvényt szervezni. A jövő nyarat már meg lehet célozni.

3. Esedékes lenne HPV oltás tünetmentes gyermekemnek, lehet-e?

Válasz: Persze, semmi akadálya.